Predkladacia správa

	Návrh legislatívneho zámeru zákona o vzájomnej pomoci pri vymáhaní niektorých  finančných pohľadávok bol vypracovaný mimo Plánu legislatívnych úloh vlády Slovenskej republiky na rok 2001.

Integrácia  Slovenskej republiky do medzinárodných hospodárskych a  politických štruktúr vyvoláva potrebu  rozvoja spolupráce medzi jednotlivými štátmi aj mimo členských štátov Európskej únie, na základe bilaterálnych zmlúv o vzájomnej pomoci pri vymáhaní niektorých finančných pohľadávok. Dosiahnutie uvedeného cieľa si vyžaduje intenzívnejšiu a efektívnejšiu spoluprácu.

Slovenská republika má spoluprácu v  daňovej oblasti upravenú s ostatnými štátmi v súčasnom období zmluvami o zamedzení dvojitého zdanenia v odbore daní z príjmov  a z majetku.  Podľa platných zmlúv, ktorými je Slovenská republika viazaná, existuje možnosť výmeny informácii medzi Slovenskou republikou a  jednotlivými štátmi v  rozsahu uvedenom v  týchto medzinárodných zmluvách. Slovenská republika však nemá uzavretú zmluvu týkajúcu sa výlučne vzájomnej pomoci v oblasti vymáhania niektorých finančných  pohľadávok. 
	
Zo skúseností z  praxe vyplýva, že  spolupráca uplatňovaná v Slovenskej republike na základe zmlúv s ostatnými štátmi je pre účely vymáhania pohľadávok nepostačujúca a nevyhovuje ani požiadavke Európskej únie kladenej na pristupujúce štáty. Vzhľadom na uvedené, je rozšírenie spolupráce v  tejto oblasti naliehavou nevyhnutnosťou, a preto je potrebné zákonom upraviť postup a  podmienky, za  ktorých orgány Slovenskej republiky budú poskytovať, požadovať alebo prijímať pomoc pri  vymáhaní niektorých finančných pohľadávok. Prijatím navrhovaného zákona sa významnou mierou prispeje k prispôsobeniu legislatívy Slovenskej republiky k legislatíve Európskej únie v oblasti vzájomnej pomoci jednotlivých členských  štátov Európskej únie pri vymáhaní finančných pohľadávok, upravenej smernicou Rady č. 76/308/EHS v znení neskorších zmien a doplnení. Uvedeným sa zároveň  plnia aj záväzky Slovenskej republiky vyplývajúce z odporúčaní OECD v oblasti vymáhania daňových pohľadávok, ktoré boli prijaté slovenskou stranou pri vstupe do OECD.

	Zákon upravujúci uvedenú problematiku bol v roku 2000 z kandidátskych krajín do Európskej únie prijatý v Českej republike.

            Zásadné pripomienky k návrhu legislatívneho zámeru návrhu zákona o vzájomnej pomoci pri vymáhaní niektorých finančných pohľadávok  v rámci medzirezortného pripomienkového konania neboli predložené. Vyhodnotenie pripomienkového konania je v prílohe. Materiál sa predkladá bez rozporov.

	Návrh legislatívneho zámeru návrhu zákona bol prerokovaný v Legislatívnej rade vlády Slovenskej republiky dňa 20. 11. 2001. Závery z jej rokovania, ako aj odporúčania sekretariátu Legislatívnej rady vlády Slovenskej republiky sú v predkladanom materiáli zapracované.